
Szermaradék-mentes terméket eredményező növényvédelmi technológia kidolgozása és vizsgálata csonthéjasokban

Kulcsszavak: szermaradék-mentes termesztéstechnológia, innovatív, fejlesztés, egészségesebb
Dolgozatom során szermaradék-mentes termesztéstechnológia kidolgozásával foglalkoztunk
egy gyúrói és egy pomázi ültetvényben, ahol szilva és kajszibarack kultúrákkal dolgoztunk.
Pomázon a területeket ketté osztottuk, itt egy konvencionális és egy alternatív ültetvényrészt
alakítottunk ki, ugyanígy Gyúrón egy piretroidos/piretrines kísérletet állítottunk be.
Törekedtünk arra, hogy olyan növényvédő szereket alkalmazzunk, melyek használatával a
gyümölcsben nem marad kimutatható szermaradék. Célunk az volt, hogy az eredmények az
analitikai módszer kimutatási határa (0,01 mg/kg) alá essenek.
A nyár folyamán több alkalommal, előre megtervezett időpontban a gyümölcsfákról 131 mintát
gyűjtöttük (Gyúrón egy fáról elszórtan 10 db gyümölcsöt szedtem le, ami egy mintának
számított, míg Pomázon egy minta 24 db gyümölcsöt jelentett, amit 12 db fáról szedtem le)
majd a mérés időpontjáig fagyasztószekrénybe helyeztem őket. Szeptemberben a Budai
Campus Élelmiszerkémia és Analitika Tanszék alagsori laborjában elvégeztük a szermaradék
mérést.
Az eredmények alapján számos kedvező, alacsony szermaradék-értéket kaptunk, azonban teljes
szermaradék-mentességet csak a pomázi kajszi ültetvény alternatív részében sikerült elérni.
Összességében a kísérletek azt mutatták, hogy az alternatív növényvédelmi módszerek
hatékonyak lehetnek a jövőben a szermaradék-mentes gyümölcs előállítására.
Dolgozatom során nagyon érdekesnek és izgalmasnak találtam ezt az innovatív technológiát,
ezért a jövőben szeretnék jelentkezni PhD képzésre. A Doktori Iskola során célom, hogy még
mélyebben megismerjem a szermaradék-mentes technológiát és kidolgozzam annak
alkalmazását számos növényfajra.



